
    PJESME ZA IZVIKIVANJA

  
    DOSTA SMO ŽIVJELI

     

    dosta smo živjeli miran i civilni,

građanski život

odlazili na posao, slali djecu na fakultete

plaćali stanarinu, šetali pse i brali šparoge

lagali na porodima, bili iskreni na sprovodima

sve smo prošli u tih deset, dvadeset, pedeset godina

kažem

dosta smo živjeli miran i civilni,

građanski život

vrijeme je da počnemo ubijati

  
    DA SE NE ZAJEBAVAMO

     

    da se ne zajebavamo:

slova nisu nastala zbog poezije

smislili su ih neki feničani za trgovinu

ili hamurabi za pravne potrebe

ili vojne potrebe

većinu stvari izmisle zbog ratova

evolucija je uvjetovana opstankom

da čovjek ne mora ubiti čovjeka još bismo bili majmuni

a ne poezija

    nasilje nas gura naprijed

a ne rime

kad pjesnik s bajunetom trči u juriš metafore metamorfoziraju u rorschachove mrlje od krvi, ucviljene udovice, djecu roditelja s ptsp-om, aleju žrtava neokapitalizma

svaki uspjeh ugrožava postojeći establišment

blamaža posredničke demokracije

licemjerje religija

utopijski računi za struju

odvjetničke tarife

a ne poezija

    da se ne zajebavamo:

slova nisu nastala za pisanje poezije

ako smo izopačili sve druge forme istinske čovječje prirode

nemojmo i slova

dvije stvari:

1) količina energije je stalna

2) glupost ekspandira

kao kokice

kako god pisao nikad ne možeš dovoljno biti antifašist

put do sreće uvijek vodi preko stepenica napravljenih od tuđih kralježaka

ili možemo zatvoriti oči i praviti se da smo sami na svijetu

da smo najvažniji

a to znači da se zajebavamo

    na rivi se ubio čovjek

jer mu je sentiment dosegao dvostruku razinu predratne likvidnosti

svećenik nije htio održati sprovod

jer je samoubojica

a ne poezija

    ja sam svom sinu dužan boriti se

a ne poezija

  
    AMERIČKI SU AVIONI NAPRAVLJENI U AMERICI

     

    američki su avioni napravljeni u americi

kod nas je sve kinesko.

made in japan je amerikancima bila oznaka za

jeftinu robu

danas svugdje piše made in china.

u kineskim dućanima

sve po dvanaest kuna

sve po devet kuna

dođe kriza

pa je opet sve po dvanaest kuna.

ekološki uzgojeno povrće je duplo skuplje

od običnog.

u trgovinama nema domaćeg češnjaka

nema ga ni na štandovima

svaki češnjak dolazi iz kine.

vidio sam pakiranja češnjaka

koja se zovu italian garlic

a s druge strane sitnim slovima piše

made in china.

svaki češnjak dolazi iz kine.

tamo sigurno nema vampira.

htio bih da me nije briga za to

što manje stvari u životu kupim

bit ću sretniji

al jebe me što moja draga želi domaći češnjak

jer kineski ima neke kemikalije

i nije zdrav.

lijepo je jesti zdravo

ali ustvari nemoguće.

jedemo ono što možemo.

ne želim saditi stabla i okopavati vrt na svom balkonu

teglica bosiljka neće puno promijeniti.

ipak se za mir u kući žrtvujem

kidam ambalažu i prljam češnjak zemljom.

ne znam ni kako domaći češnjak izgleda

ali mogao bi biti prljav od zemlje

pa se valjam u blatu s njim.

kao političar na televiziji

kad se valja u blatu

i zemljom prlja avione

da se ne vidi gdje ih je kupio.

američki su avioni napravljeni u americi

a sav češnjak je iz kine

a mi se možemo valjati u blatu

da bar izgledamo domaće.

  
    SEKUNDA VIŠKA

     

    manje je poznato da minuta traje tek nešto više od pedeset i devet sekundi u svrhu da se olakša računanje, a i ne bi li se ljudima umanjio životni stres, broj je dogovorno zaokružen na šezdeset

tako ljudi imaju sekundu više da se posvete sebi, u beskonačnom slijedu minutnih obveza imaju sekundu bonusa da zastanu i odahnu

budući da ta sekunda nije prirodna nego je posljedica konvencije u toj sekundi se neće dogoditi ništa značajno. nijedan sastanak neće biti zakazan, nijedna sudska odluka neće početi djelovati, nijedan lijek se neće morati popiti baš u toj sekundi

sekunda viška je sekunda za dodane vrijednosti. sekunda za zalijevanje limuna, za neobavezan telefonski poziv, kašljanje na balkonu, za odglumljenu partiju šaha s djetetom

to je produženi trenutak nužan za savršeno skuhan obrok, za pljuvanje s katedrale, za podsmijeh gluposti

također produžuje vrijeme do saznavanja dijagnoze. posljedično: sekunda više i do smrti

evo još nekoliko radnji koje nam je omogućila sekunda viška:

– zamišljanje da živimo u gradskom parku

– proučavanje vjerojatnosti dobitka na lutriji

– prisjećanje posebno nadahnutih erotskih poza s bivšim ljubavima

– promatranje odraza u lokvi na pločniku

– guranje prstiju u mokru zemlju

– mirisanje usana opečenih na svijeći

i već spomenuto:

– pljuvanje s katedrale

pljuvanje je posebno važno

pri padu se pljuvačka formira u najrazličitije oblike

iz nje se može iščitati sudbina

usmjerimo li je ispravno može nam spasiti život

tu sekundu možemo iskoristiti za promišljanje o metama koje su zaslužile naše pljuvanje

zbog tog, a i zbog ranije navedenih benefita, svatko mora identificirati tu sekundu viška. zagrepsti u minutu i iskopati je. ne pronađe li je

valja mu je izmisliti

  
    ZLO ZLO ZLO

     

    uzdizanje partikularnosti na nivo općenitosti je zlo

žandar s tankom sabljom koji je zaklao anku je isto zlo

moja kolegica, kad kaže da nema mlijeka za kavu, a ima, i to je zlo

zlo dolazi u malim i velikim mjerama

zlo je raznorodno i ima ga svugdje

zlo je kad velika ptica maloj iz usta otme zalogaj

zlo je kad velika riba pojede malu, ili to nije zlo, to je priroda

razlika između prirode i zla je isto zlo

zlo je i gore i dolje, i iznad i ispod

zlo je tlo

tlo je ravno, zlo je isto ravno

na tlu nekad ima kamena, zlo je cijelo od kamena

i od željeza

zlo je od materijala od kojih su satkani snovi

crno bijeli filmovi su isto zlo

žuta štampa međunarodna je zlo

pendrek po glavama je zlo

zlo su generali koji nemaju djecu

zlo su crni vragovi, i ne samo crni nego i zeleni i žuti

puno je zla, ima li smisla upuštati se u nabrajanje

nabrajanja su isto zlo, jer je red zlo, jer čim jedan mora biti iza drugoga, sve je to zlo

zlo zlo zlo

koliko zla, o, zvjezdano nebo nadamnom, koliko zla

coca-cola je zlo, k+ riža je zlo

većina onoga što pijemo, jedemo, oblačimo i obuvamo je zlo

zlo je kad ti mama kaže ne možeš u takvim cipelama na posao

nove cipele su isto zlo, to za obuću je već rečeno a i ponavljanje je zlo

rijeka kad se izlije izvan korita i mlada djevojka kad zavapi: ja to ne mogu više izdržati

tuga, jad i očaj, sve to

zlo je kad se kaže: kao budali šamar

svako je nasilje zlo, i neopravdano i opravdano, zapravo, posebno opravdano

zlo je kad star čovjek zapne na pola misli pa ponavlja: štosamonohtioreći, štosamonohtioreći

zlo je kad se stvari ne izreknu

zlo su i djela i riječi

muškarci koji mrze žene i žene koje mrze žene i ljudi koji mrze jedni druge

sva mržnja

čak i cvijeće

ruže prskane pesticidima klase četiri u kenijskim staklenicima su zlo

farme kakaovaca i trgovina dijamantima – zlo

valentinovo i ostali praznici koji traže poklone, obljetnice, komemoracije isto

svako falsificiranje povijesti je zlo

svako kategoriziranje, imenovanje, svrstavanje u ladice

zlo je kad se kukavica naziva pizdom, a junak mudonjom

heteronormativnost je zlo

zlo je doć, pop’t, poist, bacit kamen

ne vratiti se kući je zlo

zlo je trak sunca na tvojim zaspalim vjeđama u rano jutro danom u kojem te ništa ne čeka

sunce je kao dobro zlo

da istaknemo zlo treba uz njega prisloniti neko dobro

kad se dobro i zlo pomiješaju ne neutraliziraju se

kao šećer i sol

kao ustaše i četnici

žlica jednih i žlica drugih i mir nebeski

vrata nebeska su isto zlo

konačni sud je zlo čak i po današnjim pravnim normama

zlo zlo zlo

sve je to zlo, majko moja, oče moj, više je zla nego ljudi

sto stihova ove pjesme su zlo

deset minuta vašeg života, cijela ova večer, cijeli vaš dan, cijeli život

životopisi mnogih ljudi su zlo

plijesan po spomenicima i plijesan po zidovima

vlaga naših malih stanova

tuđa imena na njihovim računima

zlo je mnogo toga

zlo su ljudi koji liječe pogledom ili preko telefonske linije za 4,78 kn/min

zlo su i tablete koje uistinu liječe

zlo je američka pjevačica sa slike pod jedan okomito

spektakli su zlo, iako im svi plješću i svi se vesele

zlo zlo zlo

zlo je kad zlim nazivamo dobro, a ima i toga

zlo je ono što se nije smjelo dogoditi

zlo je ne činiti ništa

relativiziranje i banaliziranje zla je veliko zlo

zlo zlo zlo

problem sa zlom jest nemogućnost postavljanja apsolutnih moralnih vrijednosti, što je jednom društvu zlo, drugom je herojstvo, iz tog razloga gotovo je nemoguće prepoznati ga u sebi. zlo su svi oni – ona golema većina tromih i pasivnih – koji se ne preispituju, koji ne razumiju da njihovi stavovi, postupci i ideje ili nedostatci stavova, postupaka i ideja – škode drugima, ili još gore, razumiju ali ne mare, smatraju to prirodnim poretkom stvari, a je li priroda zla? pitat će se oni, kako priroda može biti zla? velika riba jede malu, sjetit ćete se, to je priroda, ali!

razlika između prirode i zla

je zlo

  
    TABLETE PROTIV MRŽNJE

     

    samo to, bože, samo to

tablete protiv mržnje, dva puta po jedna, poslije jela

sirup protiv oholosti

mast protiv zavisti, utrljati duboko, duboko

cjepivo protiv zla, u obje ruke, dok su što manji

samo to, bože

moguće je

emocije su samo kemijski procesi, nisu li

kemiju kontroliramo, zar ne

sve nadgledamo

začeće, smrt, pošasti, sve smo osvojili

epidemije obuzdavamo, viruse suzbijamo, bakterije gnječimo

hormone usmjeravamo, emocijama upravljamo

medicina je otišla daleko, zbilja daleko

blizu smo kraja

još samo malo, još samo par koraka i bit će nam divno

divno, bože, divno

zamisli – tablete protiv mržnje

flasteri protiv pakosti

zamisli – čepići protiv boga

raj!

  
    TRAŽIMO SRBE, OGLAS

     

    za idealnu sliku raznolikosti i ravnopravnosti nasušno nam nedostaje koji srbin

hrvata imamo, dovoljno ih imamo

imamo i stranaca i dotepenaca i gastarbajtera

stare i mlade, nezaposlene i prezaposlene, zadužene i razdužene, popisane i otpisane

imamo dobar omjer žena, muškaraca i transrodnih osoba

homoseksualce isto imamo, pokrili smo i ljubavni spektar

dobro pokrivamo i religije: imamo kršćane, imamo ateiste, vjerojatno i kojeg agnostika, jedan egzotični cvijet religije s ruba svijeta, čak i židova u tragovima, svi u blaženom suživotu

imamo i plemiće i pučane, plavu krv i crvenu krv

imamo i blijedu krv, posve prozirnu, anemičnu

među nama su također i pretilost, anksioznost, hemoroidi, sigurno i koji rak

po građanskoj se dužnosti dijelimo na one koji glasaju, one koji ne glasaju, čak i one za koje se glasa

tako među sobom brojimo desničare i ljevičare, kapitaliste i socijaliste, sigurno i anarhiste

ali srbe

srbe nemamo.

    dakle, jedan srbin ili srpkinja

makar iz miješanog braka

makar ne znadu ekavicu, a ćirilicu jedva sriču

samo nek im srpsko gvožđe hemoglobin nosi

    traži se

    nazvati poslije podne

  
    VIDJEVŠI TO, UČENICI SE ZAČUDE: „KAKO UMAH SMOKVA USAHNU!“

     

    naš čovjek zna da se najslađe smokve

beru s grana koje su provirile iz kuhinjskih prozora

debla koje se probijaju kroz napukline nosivih zidova

korijenja utkanih duboko u podove dječjih soba

    pjesnici bi rekli – to dječji snovi daju slad smokvama

    naš čovjek manje misli o pjesmama

ali se neće libiti plinskom bocom

zatrti tuđe temelje

za malo čistog

smokvoljublja

  
    ČIJI SMO?

     

    u lice pogledajte hrvatskog heroja

dame i gospodo

građanke i građani, a također i seljanke i seljani

radnici, posebno radnici

i ratnici

i svi ostali patnici

koje život ne ljubi, ili vas hrvatska ne ljubi

ili ljudi na ulici vas ne ljube, vaše žene ili djeca

ili

rezultati hokejaških utakmica

kriketa

konjskih utrka

ili utrka pasa

onih visokih mršavih pasa, kao što ste i sami

elegantni, a neuhranjeni

pretili, a gladni

zdravi, a jadni

bijedni

bilo kakvi, bilo kakvi

svakakvi, nikakvi

koji ste pljeskali

koji ste klicali

koji ste im kule gradili

i oni što ste pljuvali

protuhrvatski elementi i tako dalje

svi, svi

pogledajte

pogledajte molim vas

dame i gospodo

građanke i građani

i ostali nabrojani

i nenabrojani

izbrisani

prebrojani

preskočeni, vi uvijek preskočeni

vi što čekate

stalno u redu

vječno seljeni sa šaltera na šalter

svi, svi

pogledajte u lice hrvatskog heroja

u lice ga pogledajte, pravo u oči

zavirite mu u dušu, dame i gospodo

građanke i građani i tako dalje

dobro ga pogledajte pa pitajte:

čiji li smo?

  
    U KURAC

     

    sjela je pokraj mene

i u polemici koja je uslijedila

ja sam je poslao u kurac

nakon čega se ona uvrijedila

rekli su: pa naravno, što si očekivao?

moje je pitanje drukčije

mene zanima: koje je evolucijsko opravdanje vrijeđanja?

zašto se ljudi uvrijede i kakva im korist od toga?

    nezgoda me jednom navela pred suca

vagao je moje norme i moralna načela

i ja sam ga, naravno, poslao u kurac

nakon čega je on, čak i za mjerilo suda, burno reagirao

    taj blazirani, prepotentni cinizam je moja društvena obveza

ja preuzimam svoju odgovornost

a ti idi u kurac

rezignirana budalo

što si ti napravio?

  
    KAŽE TI MENI MAMA PA NIJE TI TO POEZIJA

     

    kaže ti meni mama pa nije ti to poezija

što ti vičeš na njih

što se ti tamo dereš

na jadne ljude, oni došli slušati pjesme

njih sedam, jedva ste ih nagovorili da navrate, obećali im piće i sendviče

ja sam sve s posla molila da dođu

a ti urličeš.

idi doma pa viči na ženu i djecu

k’o što ti je otac uvijek vikao

ostavi jadne ljude na miru

nije ti to poezija

vrištat’ parole k’o što ti ih je djed vrištao

dok mu nisu došle glave.

pitaj baku kako joj je bilo

druga su vremena

koga ti je za to briga.

nemoj me krivo razumjeti

volim ja kako ti pišeš

ja te uvijek iz novina izrežem

i zalijepim na zid u uredu.

al nije ti to poezija

  
    ŠIROM OTVORENA CRKVENA VRATA

     

    mili bože, pokvaren li je svijet

svatko samo svoju guzicu pazi

sve je puno prozirnih prevaranata

od crvenih mrava do plavih kitova

svatko gleda kako će te zajebat

    čim te jedan zavoli dvoje te zamrzi

svakog vrijeđa tuđi uspjeh

nogu će ti podmetnuti niz stepenice

bezobrazni, mali duhovi

    na svakom koraku sitna slova

ugovori koji se sami produžuju

s penalima za raskidanje

s naknadama na kamate i kamatama na naknade

s: uvidom u naše poslovne knjige…

    iz svakog kuta crni vrag viri

cijela zgrada ostala bez grijanja jer – hej! – preko ljeta nam nestala kotlovnica

umjesto nje osvanula kladionica

da mi ukradu veš što se suši s balkona, hajde

al kako se krade ulica, kako se krade grad?

kako se, jebemu, krade moja prošlost?

gdje sam bio i što sam volio to se ništa više ne smije

polusvijet samo gleda kako da ti zagorča

i nitko da se osvrne kad padneš na ulici

i nitko da se pridruži kad vikneš: dosta!

    dosta, jebemu, sva sam koljena nažuljao

  
    PROMIŠLJANJE O X I PRILOG PROMIŠLJANJU O X

     

    promišljanje o x

x je slovo

x je nepoznanica, makar je u matematici sve jasno i nema preciznije definirane stvari nego je to x

x je križ, posebno andrijin

x je krist

x je deset

x je h, također i z, ks, gz ili dz, zavisi gdje smo i kakvim se čujemo

x je potpis

x je dva prekrižena predmeta, na primjer dvije olovke, za koje je važnije da su oštre nego da pišu

x je ne, neću, ne mogu, ne želim

x je suprotno od kvačice

x je isto što i kvačica, birokratima svejedno

x je suigrač od o

x zatvara prozor

x je x je x

x je nakošeni plus, a rotira li se dovoljno brzo x je krug

x je pet šestina oplošja kocke

x je horizontalna os

x je neriješeno

x je trećina amsterdama

x je trećina pornografije

x je oznaka mjesta na kojem je zakopano blago

x je oznaka opasnosti za štetne i nadražujuće kemikalije

x je kromosom

x je poljubac

    u prilog promišljanju o x

leksikonu značenja latiničnog slova x prijavljujem i slijedeća:

x kao prekrižena nepravda

x kao apage satanas, ptuj, ptuj, miči vraga s moga praga

x kao borba protiv iskorištavanja ekonomski neprivilegiranih

x kao čisti otpor

    glasovnom rasponu fonema x predlažem slijedeća:

iks pa eks

iks na eks

iks do eks

iks je eks

    među vizualnim modeliranjima grafema x ističem slijedeća:

x kao dva prekrižena kažiprsta podignuta visoko u zrak

x kao crni flasteri na grudima poniženih

x kao crni flasteri na ustima nepoćudnih

x kao dosta!

  
    OD JABUKA NAPRAVLJENI

     

    zašto jabuka posmeđi kad se udari?

razumijem da će brzo oksidirati razreže li se

kisik nas sve postara, tu nema spasa

ali kad ta voćka padne na tlo, kad je se nježno udari, ne pukne joj kora, ona posmeđi

baš kao modrica, tamni podljev žive krvi

ali mi nismo od jabuka napravljeni

    lekcija male životne filozofije bi bila: biti mrkva

čvrsta, postojana

ne gubi boju udarcima

raste pod zemljom

zdrava

ali nacionalistički nesretno podložna selektivnom uzgoju

ljubičaste mrkve danas je nemoguće naći

za sve su krivi nizozemci

    proširimo lepezu simbola

nabrojat ću povrće na koje bi se ljudi mogli ugledati:

– brokula

– bundeva

– zelena salata

– peršin

– kelj pupčar

a stvari na koje u toj simbolici treba paziti su:

– nametnici, ali i

– socijalna prava financijski nelikvidnih

– pozitivna diskriminacija, zapravo bilo koja diskriminacija

– pesticidi

– mržnja pod krinkom patriotizma, to jest bilo koji oblik ljubavi prema domovini a ne povrću

    još mi pada na pamet kukuruz

živa žrtva ekspanzionizma

gdje su nam danas crveni, crni, zeleni kukuruzi?

zašto bi grah u konzervama smio biti klasificiran bojama, a kukuruz ne?

povrće pati od istih problema kao i društvo

vidite samo pasternjak

gdje da čovjek danas nađe pasternjak?

    iznosim probleme povrća koji su i problemi društva:

– staklenici

– kontrolirani uzgoj

– genetski modificirana hrana

– pogrešna politika poticaja

– autoritativni nacionalizam

    autoritet bilo koje vrste treba preispitivati

špinat nije bog

nitrati do večere postaju kancerogeni

pitajte popaja za dopunsko zdravstveno

    jabuke jesu dobre

ali su kao i ljudi osjetljive

kvarljive

ne izoliramo li na vrijeme trule iskvarit će i nas

    bundeve vrijede više od toga da glume strašila

strašila bi se mogla više ugledati na ljude

držati šnite krastavaca na očima

za jasniji pogled u budućnost

    slijepi smo za sve oko nas

slama nam u glavi

služimo samo da tjeramo vrapce

a divlje nam svinje vrt raskopavaju

    i zašto onda jabuka posmeđi kad se udari?

i zašto tako brzo istruli kad nije od ljudi napravljena?

  
    REGRUTERSKA

(MALALA YOUSAFZAI BLUES ZA SREDNJOŠKOLCE)

     

    prestanite ići u škole

knjige su preteške

pa leđa bole

zato prestanite ići u škole

    prestanite ići u škole

jer sinusa i kosinusa nema na ulici

irealni brojevi ne postoje

kvadratna jednadžba ne rješava nijedan životni problem

jedini broj s kojim valja znati računati je oib

a ista je i gramatika

pluskvamperfekt je pretprošlo vrijeme

prošlo prošlo vrijeme

a vi biste trebali biti okrenuti budućnosti

što biste se pravili pametnjakovići

bolje prestanite u škole ići

    prestanite ići u škole

učiti o napoleonu

danas je toliko napoleona

jer nitko nikad i ništa nije naučio iz povijesti

jer sve što se događa već se dogodilo

i nije da je itko izbjegao iste zamke

ne upadajte u iste rupe

ne kunite se u knjige

ne glorificirajte idole

samo prestanite ići u škole

    prestanite!

engleski se bolje uči iz filmova i serija

glavni grad mongolije ćete naučiti kad i sami u njega odete

izvoz poljoprivrednih proizvoda brazila, ma dajte!

za politiku i gospodarstvo je dovoljno otvoriti novine

ne čitati! otvoriti – zatvoriti – baciti

zdravstveni odgoj – božemesačuvaj

kemija, fizika, biologija, vjeronauk, etika

ja ću nabrajati, vi kimajte

ili, dok još vremena ima

bježite u oblaku dima

    prestanite ići u škole

mučiti profesore

i njima je dosta ponavljanja jednog-te-istog

te-jednog-te-istog

te-jednim-te-istim nezahvalnicima koji samo čekaju zvono

a u koreji učitelji idu u penziju nakon dvadeset godina rada

plaće su im veće od liječničkih

kod nas, plaća nema ni za prosinac

ha! – nema

zato, da ih ne mučite

na vrijeme odustanite

u škole ići prestanite

    učite od onih koji su ih završili

ivan, završeni tokar, danas je prodavač u konzumu

marija, maturantica gimnazije, prodavačica u konzumu

marko, petar, ivana, sara, luka, marijana, emilio, lana, jasna, roko, marta, mia, karla, filip, toni, niko i frane – prodavači u konzumu

a marijan, zrakoplovni tehničar – konobar

ostalih 33556 maturanata iz generacije 2013/2014 – važeću osobnu iskaznicu, svjedodžbu o završenoj školi i ranije spominjani oib – pa na burzu

da prekinemo muku

da ne ide još niže dole

prestanite ići u škole

    idite u ratove

  
    IMA IH KOJI SU RAČUNALI (LJUDI SVAŠTA RAČUNAJU)

     

    ima ih koji su računali (ljudi svašta računaju)

koliko bi se zemlja zatresla kad bi svi ljudi istovremeno skočili

sedam milijardi i tristo milijuna (i raste)

i svi zajedno skoče

bi li je pomakli?

a mene zanima da li bi se išta dogodilo

kad bismo svi zajedno trepnuli

ne mora svih sedam milijardi i tristo milijuna

dovoljno je devedeset i devet posto

kad bismo zajedno podigli ruke

bi li pokrenuli vjetar?

  
    PERIŠ

     

    periš, kažu mi na ulici

periš, periš, to ime nam je poznato

je li vam otac bio direktor?

vi ste se zabunili, kažem im

moj je otac pošten čovjek

trideset je godina tapecirao fotelje

ali nikad ni u jednu nije sjeo

    periš, periš, ime vam odnekud znamo

ali ne možemo povezati s licem

to je zbilja čudno, kažem im

moje lice poznatije je od mog imena

kao dijete glumio sam u reklami za satove

mora da ste ih vidjeli

tvrtka je propala devedesetih

bila je iz pančeva pa su joj polupali izloge i sve pokrali

pola grada nosilo je te satove

znate li da smo i mi imali kristalnu noć?

    periš, periš, vi niste odavde?

tko jest, kažem im

pa znate kako je ovaj grad raseljavan i naseljavan

četiri puta u sto godina

pet puta u dvjesto

dva u dvadeset ako brojimo trideset posto stanovništva gore ili dole

vidite kako su brojevi važni

znate li onu igru kad zamislite broj

pa vas zamolim da s par jednostavnih operacija

dobijete broj koji sam zamislio?

ne možete vjerovati brojevima

    periš, periš, naša nećakinja udala se za jednog peroša

da vam nije on možda rod?

oh, pa mi smo praktički obitelj, kažem

kakva je to samo slučajnost

kako vrijeme odmiče sve je teže locirati pretke

tog mitskog perinog sina koji se prvi morao upisati u knjige zamišljam priprostim

napola hrvat, napola zbunjen

ni ja se ne bih snašao

ali, da ne dosađujem

to je sve bilo prije mene

ja sam se rodio ovaj tren kad smo se sreli

na ulici

  
    ZADARSKA

     

    i

    tokario sam u bagatu

trideset sam godina tokario u bagatu

glodač brusač tokar alatničar

znate li koliko je trideset godina za jednim strojem?

mi – četiritisuće, četiriipoltisuće

s kičmama na pokretnim trakama, s glavama u perforiranim papirima

s prstima pod šivaćima mašinama, s budućnošću među

slavicama, višnjama, danicama, ružama i onda naglo i iz ničega – kraj

nakon trideset godina, za svih četiritisuće, pa triipoltisuće, pa nula

znate li koliko je nula?

jeste li ikad imali nula?

tokario sam u bagatu – nula

klesao u prigorci – nula

šivao u kidriču

mi – dvijeipoltisuće, tritisuće

končaonica, konfekcija, predionica, tkaonica, dorada

u svakoj trideset godina

za jedno dijete, za dvoje djece, za dvoje i pol djece

njihove sam škole sašio

njihove udžbenike prevozio u cisternama mlijeka s velebitskih pašnjaka

obilazili nas školski izleti, počešljani školarci znatiželjnih očiju a mi ih učili od čaše jogurta napraviti cvijet

mi – dvjestočetrdeset

trideset godina vozio sam u mljekari

znate li koliko godina ima život?

jeste li vidjeli dvjestočetrdeset ljudi kako plaču?

jeste li vidjeli svoje majke na koljenima?

prodavao sam u zadranci, prodavao u plodinama

mi – dvijeipoltisuće među policama s konzervama sardina, tritisuće, u sezoni četiritisuće

bio sam voditelj smjene u kemoplastu, nadglednik skladišta u sasu, viši ekonom u polikemu, noćni stražar u adriji

druga smjena, treća smjena, dežurstva

vario sam u lamjani, vagao tjesteninu u jadranci

mi – tisućutristo iz vinilplastike, mi – stotinudevedeset iz tvornice duhana, mi – dvjestočetrdeset iz kožare

pleo sam užad u otočanki, mi – tisućuosamsto

znate li kako izgleda ručak tisućuosamsto obitelji?

to je šuma žlica i noževa, grad nebodera od šnita crnog kruha

mi – dvijetisuće iz poljoprivrednog kombinata

jeste li vidjeli kolonu od dvijetisuće ljudi?

jeste li čuli glas iz dvijetisuće grla?

kad podignu ruke to je četiritisuće ruku

podizao sam ruke, brao voće

tovario boksit

rezao sam u mesoprometu

mi – stošezdeset iz elektronike

mi – sedamsto iz jugoplastike

gdje sam sijao svoju budućnost danas rastu tuđi stanovi; nema tvornica, nema pogona, samo stanovi

nitko ne radi, samo živi

     

    ii

    kako se broji do dvadesettisuća?

krene se od nule i onda se pribraja:

sve one koji skrivaju zgužvanu smeđu deku u praznim izlozima nekad punih robnih kuća

sve one koji na sredini mosta mole za kartu za trajekt ili za autobus do sela i nedostaje im baš vaša kuna

sve one koji u kontejnerima traže plastične boce u kojima se ostaci svježeg mlijeka i q-pack piva još nisu stigli ni usmrdjeti

sve one koji i dalje navijaju budilicu, drže se svojih rituala, uz kavu prvo pregledaju male oglase pa tiho opsuju, pa rezigniraju

sve one koji na rubu grada sade kupus

sve one koji s ruba grada kradu taj kupus

sve kvalificirane kemijske, biotehnološke, metalurške i strojarske inženjere s trideset godina specifičnog iskustva koji sad metu ulice, portiri su katastarskim uredima ili raznose pizze

sve nekvalificirane igrače sa sjajnim osjećajem za hendikep, arbitražnu i betfair strategiju

sve one koji se muče ukrotiti miša da im kopira formule u cijeli stupac tablice na žmirkavom monitoru na tečaju gradske knjižnice

sve one koji na aplikacijama stavljaju drhtavu kvačicu u rubriku rad s microsoft officeom

sve one koji nemaju za cigarete a ipak puše, jer s dimom ispuhnu i sve fraze utjehe kojima ih dnevno šopaju

sve one koji plastičnih pogleda ispucanih žilica na nabubrjelim nosovima iza autobusnog kolodvora gase opuške o svoja zapešća

sve one koji ne razumiju otkud njihovoj djeci novac da svako jutro vise u varoši a kući se ujutro vraćaju pijani

sve one koji krvavih nogu kucaju na vrata prenoćišta sv. vinka paulskoga, iako je svih dvanaest kreveta već popunjeno

sve one kojima je krevet i kuću odnijela poplava iako ni rijeke ni vode nisu vidjeli

sve one kojima su lagali da nije sve u novcu, da život počiva na drugim vrijednostima

sve one koji više nemaju o čemu raspravljati, nemaju se čega sjećati i nemaju što zaboraviti

sve one koji su se predali

sve one koji se još nisu predali, pod kapom solidarnosti pišu ministru i dižu ruku u zrak

sve one koji, da bi se razumjeli, stvari ne nazivaju pravim imenima

sve one koji nikad nisu koristili svoje diskreciono pravo, koji djecu odgajaju da budu moralni pobjednici i životni luzeri

sve one koji su zauvijek ostali bez odlučnosti, koji nikad ne spominju lojalnost, dostojanstvo ni tradiciju

sve one koji su izgubili puno krvi a tek je dvije tisuće šesnaesta

sve one slijepe, gluhe i krezube, nakon amputacije, nakon operacije, poodmaklih neizlječivih bolesti

sve one koji pognuti nose nepodnošljivi teret što su još uvijek, unatoč svemu, živi

sve one koji su, usprkos svemu, živi

     

    iii

    s druge strane rastu piramide koje poslušno gradi umjereno zadovoljna potplaćena radna snaga gonjena pucanjem biča u danonoćni ritam kotrljanja kamenih blokova preko palmi posječenih s branimirove obale dok im nad glavama bruji motor sa zvona svetog šime, a nitko se ne usudi pogledati prema nebu da visoko među oblacima ne bi presreo poglede

faraona!

vlasnika hramova na obroncima grada, osobnih svetišta od šesto kvadrata, tri etaže s osam kupaonica, bazenom, fitness centrom i četiri garaže u kojima nema zastave stodvadesetosam, njihovog jedinog vlasništva s proljeća devedesete, umjesto koje su sad oko njih vinski podrumi, uredno podšišane masline, kokošinjac klesan od benkovačkog kamena i zalasci sunca u kojima uživaju s prostranih

balkona!

s pogledom na jug, s pogledom na more, s leđima okrenutim porozno sivim stambenim blokovima po čijim rubovima se hvata plijesan, gdje žive bolesni ljudi, bolesni jer ih narančasta iskaznica dopunskog zdravstvenog vrijeđa nakon svih novaca koje su trideset godina uplaćivali da bi se od njih danas financirao kerozin njihovih

aviona!

privatnih letjelica za skok na kupanje, za hop u šoping, za nadletanje modrog akvatorija, četiri nacionalna i tri parka prirode, svi uokvireni najbistrijim morem dvadesetpet godina neprljanog industrijom od koje nije ostalo ništa osim zidina njihovih

bastiona!

mastodontskih utvrda političke i upravne moći u kojima sjede gospodarstvenici bez škole ali od zanata, članovi nadzornih odbora, vijećnici, zastupnici, pročelnici i predsjednici, zaslužno podijeljenih uloga, vječno bogobojazni i blagoslovljeni svetom velebitskom vodicom makar su u isti u bibliji prikazani slikama

demona!

koji gaze djecu po pješačkim prijelazima za dvije godine uvjetno jer istražni sudac čini proceduralne pogreške uznemiren noćnim polucijama

faraona!

čija djeca bacaju bombe po zagrebačkim trgovima, čiji nećaci siluju srednjoškolke na gradskim plažama, a javno odmahuju rukom, no comment, pitajte mog odvjetnika ili sve su to nestašluci uzrokovani mladalačkim divljanjem

hormona!

proteina i steroida genske slike preslikane iz pročišćene krvi dvjesto i dvadeset obitelji, nasljednika cvjećara, mljekara i šofera koji se danas smiješe sa stranica forbes magazina punih izrezanih

kupona!

đavolje izmišljotine fonda za privatizaciju, spiritus movensa kleptokratske elite koja je u nekoliko godina rasprodala ribarske flote, rasprodala vozne parkove, strojeve i poslove, zgrade i terene, i likvidirala desetljeća naše prošlosti koju su kupili za jednu kunu iz džepova

šampiona!

pobjednika namještenih igara punih neosnovano umanjenih temeljnih kapitala tvrtki i napuhanih

balona!

manipuliranog deviznog tečaja kako bi se priskrbila nepripadajuća korist isposlovana vojskom đavoljih odvjetnika i

eskadrona!

stečajne smrti koji su izvršili uvid u poslovanje i utvrdili kriminalne radnje, podnesene su krivične prijave i poslani zahtjevi za revizije koje su utvrdile da proces kuponske privatizacije nije u potpunosti obavljen u skladu s odredbama, ali suđenja nikako da počnu, više nema zastare, ali nikako da se dođe na red, pravosudni su obrazi tvrđi od

betona!

od kojeg se zidaju neboderi, palače, luksuz za dvijeipoltisuće eura po kvadratu na kojem želimo naseliti elitu koja profinjenim očima zna uživati u našim bedemima dok mi živimo u sobama od

kartona!

gdje sa zemljanih podova skupljamo mrvice koje ispadaju iz njihovih džepova punih gorkih laži i slatkih

bombona!

koje gutamo kao praksitene, normabele, apaurine i kafetine, kojima dižemo šećer, dižemo tlak, dok nas razara stres i izjeda rak, a ne grebemo više od zrna pijeska u očima naših

faraona!

zrna pijeska u očima

faraona!

faraona!

  
    PJESME ZA ŠAPUTANJA

  
    POSVETIT ĆU TI JEDNU MASTURBACIJU

     

    posvetit ću ti jednu masturbaciju.

kamion prepun naranči će naglo zakočiti

kutije s voćem skliznut će s njega i tresnuti o cestu

uz škripu kočnica razletjeti se po asfaltu

vozač će gledati u retrovizor

a iza njega kotrljat će se stotine plodova

niz cestu

uz jednosmjernu ulicu

preko pješačkog prijelaza

nad odvodom kanalizacije

zaštropotati preko šahta vodovoda

odbijati se o rubnik

poteći će narančasta rijeka

neko će dijete povući majku za rukav i oduševljeno pokazati prema kamionu

nekom će dječaku ispasti sladoled

pas će izbezumljeno lajati

drugi će pojuriti i početi hvatati slatke loptice

neka će mačka nezainteresirano trepnuti i okrenuti leđa

neki će vozači nervozno zatrubjeti

neki će po torbama tražiti fotoaparate

dvoje mladih ljubavnika prekinut će poljubac i pogledati u smjeru buke

starac će zabrzati do naranče

drugi će ih gospodin ugurati u džepove poslovnog sakoa

starija gospođa će na jednu nezgodno stati i izgubiti ravnotežu

neki će je kavalir na vrijeme uhvatiti

ona će mu nepovjerljivo zahvaliti

neke će prolaznice oduševljeno pljeskati

jedna će se sagnuti i dohvatiti prvu naranču

nokte će joj zariti u koru

ogulit će je i zagristi

nektar će prštati iz njenog ugriza

slap slatkog slada curit će niz njene obraze

sunce će joj bliještati kroz kosu

oblizat će se i široko nasmijati

sok će joj se slijevati niz bradu

kako će sladak biti

  
    JEDNA OD MANJE EROTIČNIH RADNJI

     

    jedna o radnji koju je teže povezati s erotskim uzbuđenjem jest čekanje u koloni vozila zaglavljenoj na nekoj aveniji u osam i pedeset radnim danom

zamišljam tu ženu

ona već s prozora stana čeznutljivo gleda oblake

nada se kiši, kiša stvara gužve

a dan je sumnjivo siv

svatko ima pravo na sreću

kad zagrmi ona se strese

od ugode, očekivanja

oh, kakvo bi to bilo jutro

s neba pljušti, tramvaji prenapučeni djetničkom klasom

slavonska avenija rijeka automobila

možda se negdje tamo netko sudario

možda je grom pogodio semafor

neki će nervozno zatrubjeti

ona će snažnije stisnuti volan

osam i pedeset pet

svi će zakasniti

svi ćemo zakasniti

  
    MOJ SVEMIR NJENA VAGINA

     

    s kozmičkog gledišta

potpuno je svejedno

voli li me

i želi li me

ali u mom malom svemiru

ona razara zvijezde,

u mom malom svemiru

ona stvara nespokoj.

urušavaju se galaksije

na rubovima istraženog

svijeta unutarnje strane njenih bedara.

moj mali svemir implodira u sebe

dok ne ostane samo prestrašena točka

a sve izvan njega ostaje nepromijenjeno

u vremenu i u prostoru.

i potpuno je svejedno

voli li me

i želi li me

jer su moj svemir

i njena vagina

podložni istim zakonima fizike

izračunljivoj gravitaciji

i mjerljivoj ljubavi

to da energija putuje u kvantovima

to je jasno.

to da je privlačnost funkcija udaljenosti

to zanemarujemo.

ali to da je ljubav mjerljiva

to nas vrijeđa

  
    DESET JE GODINA ČISTILA TUĐE STANOVE

     

    deset je godina čistila tuđe stanove.

u njihovim je intimama vidjela svakakvih čudesa:

gumene odljeve vagine uklopljene u plastične čaše ergonomski oblikovane za bolji hvat ruke

umjetne penise koje čovjek može privezati za prepone pa ga koristiti u nedostatku ili umjesto pravog.

i one koji su s obje strane uobličeni u muški organ pa se istovremeno na dva mjesta mogu gurnuti

postoje filmovi u kojima ljudi opće sa životinjama i životinje s ljudima, čak i s dinosaurima, koji su zapravo ljudi u kostimima

postoje i kostimi dinosaura s procijepom za penis

ili samo procijepom

postoje remeni, lanci i konopi u koje se osoba zaveže pa objesi o plafon u nemogućim pozama za snošaj

postoje i kuke na plafonu

deset je godina čistila te kuke.

uske se vaze lakše očiste ako se krpa za pranje umota oko umjetnog penisa

dug je i fleksibilan, dohvati i najdublje točke

  
    A ZAŠTO SVI ZAJEDNO NE BISMO POŠLI U KREVET

     

    a zašto svi zajedno ne bismo pošli u krevet

što nas ne bi žuljale opruge, a ne ljudi

nek pod plahtama natežemo udove umjesto morala

pipkamo se gdje škaklja

što se, svi zajedno, ne bismo malo dirali opsceno

ugasili svjetla

upoznali se šaputanjima

mogli bismo uzdisati riječi zabranjene u nekim državama

prste gurati gdje je društvu neugodno

činiti uznemirujuće stvari

iz pupoljaka izuzeli ćudoređe

golicali čedne predrasude

svevišnje bismo mogli obljubiti među tim jastucima

kakve bismo samo divote mogli oblizati

zebnje omirisati

kakve živote milovati, čiste i doslovne

zavoditi osobe i pejzaže, nezrele, neusuglašene

čudesna je politička moć slasti

ovdje se ljubavnike kamenuje

s druge ih se strane defenestrira

ako se sloboda duha trenira u klinču tijela

za razviti duhovno

valja djelovati

karnalno

  
    PRADJEDOV RECEPT ZA SLATKI ŽIVOT

     

    uzeti janjeće crijevo i isprati

prvo u toploj vodi, onda u lužnatoj otopini

zatim osušiti i dimiti zapaljenim sumporom

nakon toga odrezati na željenu dužinu

potom napuhnuti zrakom i pustiti da se osuši

prije upotrebe navlažiti i navući

jebati strasno

nakon upotrebe oprati vodom i pospremiti

do idućeg konkordata

  
    IMAM JA FRENDA KOJI IMA ŽENU

     

    anyway

imam ja frenda koji ima ženu

onak, pravu

jel

i veli on

kaže on meni

pili smo baš

kaže on

nakon par piva

bili smo već pijani

kaže meni on

pijano

ali iskreno

ne diže mu se više na nju

tako mi kaže

a žena mu mrak

meni se diže na nju

svaki put

moram skrivat

a njemu ne

ništa

ne ide

ništa

i kažem ja njemu

ovako

ja njemu kažem

stavim mu ruku na rame

pa mu kažem

ovako

muški

ja njemu

čuj, kažem ja njemu

tako mu kažem

čuj

kažem: znam

a on kaže

ili ja

ne znam ko je prvi rekao, bili smo pijani

kaže on

ili ja

netko od nas kaže:

a vidiš, na tvoju mi se uvijek diže

tako kaže on

ili ja

ne znam tko

bili smo pijani

i onda smo se kucnuli pivama

s tuđim ženama u glavama

i eksali

razmišljajući ima li rješenja naših problema

popit tu pivu

i još koju

napit se

ugasit svjetlo

i njih napit

pa ugasit svjetlo

da je mrak

ali, ma koliko gasio uvijek probije gradska rasvjeta

možda na otoku, na otoku je fino

nema toliko ljudi

i manje je svjetla

pa se bolje vide zvijezde

  
    IMAMO MRAVE

     

    imamo mrave kaže gđa jugenstuck

heh, kaže joj gospodin

mali crni gmižu po sudoperu

zidnom ormaru

u frižideru, vidjela sam ih u frižideru!

vrišti gđa jugenstuck

heh, kaže gospodin

gđa se mršti

gospodin jugenstuck uvijek kaže nešto krivo

tad ga gđa pogleda

i nastavi

a vidite, zanimljivo

ništa ne jedu

uopće ne idu na kruh kad ga ispečem

po receptu moje stare majke

ne idu ni na kolače

moju slavnu pitu od jabuka

hoćete li šnitu

svježa je, bez šećera

ja koristim fruktozu

fruktoza je puno zdravija

a oni je nisu ni taknuli

ti grozni mravi

ja ne znam kako ćemo ih se riješiti

jada se gđa

    a što si onda glasala za njih

pita gospodin

jugenstuck

  
    ONAJ KONOBAR KOJI NAS JE PITAO O PRIRODI NAŠEG ODNOSA

     

    onaj konobar koji nas je pitao o prirodi našeg odnosa

mrlje koje je nosio na rukavima

miris užeglog ulja koji se vukao za njim

tetovaža koja mu je virila ispod kragne

tetovaža nekog azijskog motiva

ili maorskog

zatim ostaci motornog ulja na njegovim zapešćima

crnilo u porama otisaka njegovih prstiju

i ne posve čisti nokti

jedan ne posve dobar konobar

    a što konobari znaju o nama?

dobri ili loši

oni tek lijepe nepovezane fragmente naših razgovora

izraze lica i gestikulaciju

kako smo obučeni

i kako mirišemo

i što jedemo i pijemo

sve to saberu u svoju viziju nas

stvaraju sliku naših odnosa na temelju nekoliko trenutaka od narudžbe do naplate

    i sada mi, umjesto da smo si dovoljni

u novčaniku nosimo sliku tog konobara

sezonski ugostitelj postaje dio cijele naše godine

njegovo užeglo ulje

crni otisci i prljavi nokti

pojavljuju se na našim prstima

i odjednom eno nas

kako kopamo po prljavštini

poentiramo na glupostima

i rukama pokušavamo začepiti procjep koji se otvara među nama

i prijeti progutati oboje

našu nerođenu djecu

stan koji ćemo otplatiti za dvadeset i šest godina

tvoju bolesnu majku

moju alimentaciju

neimenovane ženske grudi

zaustavljene bespolne sokove

ograde od betona i željeza

legla sramotnih želja

strance

oksidirane godine

i ostatke naših prešućenih života

iznad praznih porculanskih tanjura

  
    VAPAJ

     

    kad si gurala ruku u moje gaće a iza vrata ti je muž uspavljivao dijete

to je bila automatska erotika kakva se pali i gasi na gumb

naše nesigurnosti hrane se malim rizicima

stvaramo si kontrolirane probleme da zagušimo stvarne

biramo neočekivana mjesta i poze

naslonjeni na zid u ulici kojom uvijek netko prolazi

u liftu koji svaki tren netko može pozvati

ili sobi dok ti iza vrata muž uspavljuje dijete

to je vapaj očajnika

svi bismo mi nekoga da nas spasi

obraćamo se ljudima na ulici

prijateljima poznanicima

komplimentiramo njihovu odjeću

razmjenjujemo recepte

brižno kimamo glavama

zainteresirani smo za njihove poslovne obiteljske probleme

emisije s televizije, kuharski šou, jeste li je samo čuli kako pjeva

ima božanski stas, kamera je voli, vrućine su nepodnošljive

kritiziramo vremensku prognozu

a zapravo vrištimo – spasi me

izvuci me

ne mogu sam podnositi ovo

svega je previše

opcije su mi nejednako raspoređene

lagali su mi

da preuzete odgovornosti moram snositi do kraja

netko bi morao znati što se događa

netko bi trebao biti pametniji od mene

ja se gubim

ja gubim

gdje je čovjek-bog koji otkupljuje

on je umro da spasi takve kao ja

i ja umirem da spasim takvog kao ja

pa se ne spašavam

spas je odnos, za spas treba uzrok

i spasitelji su grješni

gledam tvoju ruku u svojim gaćama

za svoj se spas hvataš za moj kurac

to je poražavajuće vulgarno

pogrešno

on će kad tad splasnuti

i tvoja će ruka skliznuti

tvoj će se muž vratiti

i opet ćemo biti samo poznanici prijatelji

što dijelimo obiteljske poslovne probleme

emisije s televizije

i brižno kimamo glavama

a u njima vapaj

  
    LJUBAVI

     

    postoje ljubavi toliko velike da se ne daju obuhvatiti pogledom

tko ih želi vidjeti mora se odmaknuti

a to boli

jer

ljubavi su umorne od testiranja i dokazivanja

ljubavi su više kao sveci-stoici, ne ljube skepsu

svugdje su istovremeno, s apokalipsom na usnama

nisu polipi, bežični žarnjaci, lakše im je paliti iz blizine

posebno ih privlače zatomljeni sadistički glasovi

žele se nametati

puno namiguju

ljubavi su preljubnici

kad nabasaju na naivne, ne daju im zraka

jer

ljubavi se najbolje dišu pod vodom

opake su, crvene im oči

kad ljubavi zacrtaju cilj ne jebu živu silu

u stanju su danima čamiti u tuđem smeću

vulgarne su i stidljive istovremeno

božeihmesačuvaj kad su pijane

imaju svoje kriterije i nije ih briga za ljude

ni ljude nije briga za ljubavi, bilo bi lijepo reći

ali to ne bi bila istina

jer

oko ljubavi je uvijek puno laži

svatko ima svoje opravdanje ljubavi

svi režu proračun po ljubavi

ljubavi su uvijek zadužene

ljubavi su konstrukti stvarnosti

drugima smrde

sebi su olfaktorno indiferentne

ljubavi su samodostatne

nemoj ti meni, neću ni ja tebi

vole prepreke

njihovo zaobilaženje daje im smisla

jer

ljubavi su šverceri

uživaju u krijumčarenju zastarjelih valuta

posebno vole granice

i granične kontrole

ljubavi se skrivaju pod suvozačevim tepihom

ljubavi se puno skrivaju

puno spletkare

nesigurne su

jer

imaju slabu točku

ljubavi se boje smrti

ne postoji ljubavni raj, mjesto na kojem završi duša umrle ljubavi

ljubavi ne vjeruju u ljubav poslije ljubavi

groze se uskrsnuća

ljubavi su kukavice

ljubavi su posrnuli idoli

ne smijemo vjerovati ljubavima

  
    VIBRATOR MOJE PRIJATELJICE SKUPLJA PRAŠINU

     

    vibrator moje prijateljice skuplja prašinu

dvadeset centimetara strasti leži zaključano u ladici

hermetički odvojeno od svijeta čula

a ipak u prašini

    nabrajam još nekoliko predmeta koji leže u ladici umjesto da su izvor spolne naslade:

– prezervativ s okusom jagode, skupljen sa štanda nekog teleoperatera za ljetne promotivne akcije

– jestive crvene čipkaste gaćice zapakirane u obliku ruže, nikad korištene

– iskaznica planinarskog društva za 2009. godinu

– selotejp s pažljivo presavinutim završetkom

– bademovo ulje za masažu

– blago zgužvan fotokopirani list s otiskom natpisa: čitajte gogolja uvijek

– čačkalica

– pastoralni narančasti pamflet: spolni užitak moralno je neuredan kad se traži radi samog sebe

– tigrova mast, rasušena i stvrdnuta, još uvijek intenzivnog mirisa

– kutija maramica, otvorena

– mehanički ručni sat, neispravan, navijen dva kruga previše

– jedna neiskorištena, izblijedjela, suzama umrljana autobusna karta

    nižu se slojevi prašine na naše zaključane strasti

dok smo dvadeset centimetara udaljeni od sebe

  
    HRČE LI VAŠ NOVI MUŽ

     

    hrče li vaš novi muž

kaže li – goni ga u pičku materinu zatvaraj taj prozor propuh je!

pobjegne li mu – uh – kad ga bedrom okrzne sisata konobarica

diže li glas kad dokazuje, širi ruke i kaže: eto! eto!

    ili je kao i mi samo usamljen

pomalo tužan, uglavnom odbačen

    je li već zavolio, je li već zamrzio vaše mane

koji vam je nadimak dao

kad kaže – bože – gleda li u vas ili prema nebu

pjeva li kad ste blizu

    ili je kao i mi, i sam pjesma

pomalo uspavana, potpuno izvjesna

  
    BILO ŠTO

     

    recimo da se stvari mogu događati paralelno

na primjer

jednom smo nogom zagazili u vrelu rijeku

a drugom već utovareni na kontejnerski vlak bar – budimpešta

recimo da smo kontejner

pun krivotvorene robe

šarenih privjesaka koji sviraju odu radosti

lažnih robnih marki tri broja mimo standarda

i boja izblijedjelih prije pranja

recimo da smo lažni

da svojim oštricama režemo očekivane predodžbe o sebi

da se predstavljamo boljima nego jesmo

svi to rade, ali recimo da smo baš mi posebni

recimo da nismo jalovi

da smo samo suvišni

ni razočarani ni preplašeni ni potrebni

uporno zaglavljeni među šalterskim rešetkama krivih nastojanja

bezlični kao svete čekaonice

podijeljeni kao tuđa sreća

recimo da nismo linearni

da trenutke ne doživljavamo jedan za drugim

da ono što je bilo prije ne uvjetuje ono što nam se događa sad

i da ono što nas čeka sutra ne rađa tugu

recimo, na primjer, da nas iskustvo ne mijenja

da ponovo možemo doživjeti ljubav

da možemo proživjeti ljubav

recimo, ljubav

a mogli smo reći bilo što

  
    MUŽEVI KOJI NISU NAPUSTILI SVOJE OBITELJI ZA PRVE SREDOVJEČNE KRIZE

     

    muževi

koji nisu napustili svoje obitelji za prve sredovječne krize

nižeg su rasta

svjetlije puti

rjeđe kose, blago rjeđe kose

ali dobrih zuba

dodatno bih istaknuo te zube

to je jedan zdravi zagriz

uzoran

pravilan slijed postrojenih caklina

kao kamenovi zida koji se ne može preskočiti

ne može opkoračiti

ni zaobići

na koji se može samo uspeti

ali ne bilo tko

i ne bez žrtve

osvajanje košta

zidovi se ne ruše sami od sebe

u srednjem su vijeku zidine potkopavali

digli opsadne sprave i mjesecima kopali tunele

postajali ljudi krtice

bez očiju bez ušiju

bez dlake na tijelu

samo nokti

samo predugački nokti

kojima ne grebu lica svojih supruga.

muževi koji nisu napustili svoje obitelji za prve sredovječne krize

ne grebu i ne viču

oni tiho dišu

nenametljivo se brišu

na rubu usana nikad im ne zasja ostatak od ručka

  
    PJESME ZA MRMLJANJA

  
    UZ VELEBIT

     

    nije što se autobus ljulja uz planinu

nije što nas vjetar gura preko ruba

nije što svi vrište

što ćemo se kao plastelin zgnječiti niz provaliju

i nije što vozač izgleda poput britanskog pjevača

i što pjevuši baš njegove pjesme

istim glasom

istim kretnjama

jebote, to jest britanski pjevač!

u mirovini je zaželio voziti autobus uz velebit

falilo mu bure u životu

ili ih je imao previše

pjevači se teško bore sa stresom slave

puno se drogiraju

puno se ubijaju

ne kao mi, prosječni putnici prosječnih autobusa

na prosječnom putu zadar – zagreb

    kažu da je prosjek tek laž

izračunljiva mjera

nitko doista nije prosječan

samo mu je mjera bliska većini

mi, prosječni u svojoj bezličnosti

sjajna smo popudbina bogatim pjevačima

recke na drškama njihovih mačeva

stvari koje je lako prebrojati

ne kao vjetar

nije što bura divlja

što točkovi vire preko ruba provalije

što se vozač histerično smije

što svi u autobusu vrište

ta prosječnost

ta prosječnost me boli

  
    GULI MI SE GOSPA

     

    guli mi se gospa

sve sam pokušao

lakirao je, impregnirao

držao ruke na njoj, motao folijom i zabijao čavlima

ali komad po komad

gospa odlazi od mene

    nije li i to čudo?

  
    POŠTO SAM

     

    poželim otkupiti svoje vrijeme, pa se pitam koliko košta godina mog života

šeretski vrtim glavom, cokćem, velim, ajde, ako je za mene, evo dam godinu za sto iljada

sto!? čudim se sam sebi, sliježem ramenima, previše, skup sam

e, skup skup, odgovaram, pa ne rastem na stablu da sam džaba, dobra je roba moja godina, uvjeravam sam sebe, kvalitetna, nisam ja tamo neki bofl

eh, odmahujem onda glavom, nije vjerovati prodavačima ni kad sebi prodaju. ne dam sto tisuća, tko će dat tolike novce, ne vrijedi više od trideset tisuća, cjenkam se

ma kakvi trideset, širim ruke u nevjerici, samo što se ne prekrižim i nebo ne pozovem. ni govora! pa to mi ne pokriva ni minimalne troškove, teatralno si objašnjavam. a gdje je kredit za stan, gdje su režije, pa dug s kreditne kartice što sam na dvanaest mjeseci kupio kuhinju, pa znam li ja uopće koliko to sve košta, znam li ja uopće što je to franak, što su to dječje noge koje rastu od svake kiše, evo, evo, osamdeset iljada, osamdeset! al samo zato što sam si simpatičan

četrdeset!

sedamdeset!

pedeset!

šezdeset! i dodam ti još i mjesec neplaćenog, na moje ime

pedeset i pet!

ne može ispod šezdeset!

kao kupac još se nećkam, ali sam vrlo uporan kao prodavač, to si moram priznati

ne mogu ispod šezdeset, prijatelju, samo gubim. šezdeset ili ništa

šezdeset tisuća, ne mogu vjerovati da to toliko košta, a šta je godina, malo buđenja, malo neprospavanih noći, jedno proljeće, jedva zima

onda, šta ćemo, pitam se nervozno, il kupuj il ostavi, lupkam prstima po pultu, ako ti nećeš ima ko će

šezdeset? pitam opet tužno, ne bi li u sebi probudio trunku samilosti

šezdeset, bešćutno si odgovaram

  
    TKO ĆE NAS SPASITI

     

    tko će nas spasiti, pitam, kad znam da to ne može ni isus, ni premijer, ni europska unija, posebno ne njih troje

znam da previše očekujem od budućnosti, ali to mora da je ljudska priroda, maštati o boljim vremenima a ništa ne činiti za njih

sklon sam davati pretjeranu važnost neobičnim stvarima koje mi se dogode, sklon sam nadati se čudu, gajim određenu slabost prema nemogućim rješenjima

samozavaravanje mora da je ljudska izmišljotina, zaostavština neke davne svađe, pitam se lažu li se i životinje

a zašto bi, životinje ne gledaju u zvijezde, ne očekuju pisma, ne razmišljaju, na primjer, o mladoj dalmatinki osamljenoj tri tisuće kilometara daleko od doma, životinjama nije stalo do toga da budu zamijećene

samo čovjek može izmisliti prošlost, samo čovjek zna kakav je okus falsifikata i kako surovo bridi ogorčenost

jezik prirode opire se takvim konstrukcijama, lakše je maštati o prirodnim zakonima, na primjer, o djeci koja napuštaju roditelje

lakše je poimati sunce nego ljudske odnose, to je zato jer je sunce više od simbola, naša žuta zvijezda dijeljena je dobrobit svih pod njom

važno je biti dio te zajednice, interakcija i socijalizacija su nam upisani u krvi, predodređeni smo za čopor

možda bih trebao izaći, među ljude, kaže se, ali ovih dugih kolovoških dana sklon sam ograditi se zidom od potmulih vjetrova i dopustiti idejama da me zanesu

ova se pjesma tiče trenutaka kad mi nadire strah jer shvaćam da je svijetu oko mene gore negoli meni u njemu

a imam li to pravo? empatija prema tuđim tragedijama manje je izražena u društvu u kojem cvjeta prosperitet, time i dekadencija

u tom smislu mi smo pobjednici, prvaci svijeta u sukobu interesa, participativni gubitnici vremena i nade

a takve

tko će nas spasiti, pitam

  
    ČITAV ŽIVOT ČOVJEK PRAVI PUŠKE

     

    čitav život čovjek pravi puške

priprema se za rat za koji ne zna

kad će početi

tko će ratovati

na kojoj će strani biti.

ali to ga ne koleba

on se priprema

pravi puške, slaže ih i čisti

nateže federe, ubacuje metke i repetira

kad dođe rat

bit će spreman

    postoje dvije opcije koje će odrediti nastavak ove pjesme, a time i sudbinu tog čovjeka

jedna je da rat dođe

druga je da rat ne dođe

    u književnom smislu izbor je lak:

uzaludno utrošeni životi

vrijede više od dobro proživljenih i ispunjenih života.

čitav život očekivati nešto što nikada ne dođe divna je poetska slika

    ali njegova nesreća je što je za motiv pjesme izabran rat

  
    ŠTO ĆE MI ŽIVOT BEZ SLATKOG

     

    što će mi život bez slatkog

govore ljudi

čega još, bože, da se odreknem, pitaju

ne pijem ne pušim

jutrima se budim bez kave

a kao da se ni ne budim

mrena mi se bez duhana ne razbistri

nikad istinu ne progledam

sunca ne vidim

ništa ne vidim

ništa ni ne jedem

živim bez masnog

držim se izvjesnog

bez podizanja teških stvari

bez naprezanja

ne općim spolno

ne dodirujem se osjetilno

niti itko koga znam

svi ubrzano trulimo

pljesnimo davno prije isteka roka uporabe

ruke su nam preslabe

sinapse nam kopne

sve smo ostavili iza sebe

ničem se pred sobom ne veselimo

ne izlazimo više ni u šetnje

smanjili smo i vožnje

kožu štitimo zrakom

um štitimo mrakom

malo nam je

malo nam je užitka, ikakvog užitka, ostalo

samo detalji:

dani kad dođe vrijeme za kratke hlače

prilike kad prokunemo smokvu

i to što vijesti gledamo bez tona

  
    SVEGA ĆE BITI

     

    kad se prisjeća starih vremena kaže

mi smo bili kruha gladni. danas ima svega, samo ništa ne valja

kad se pogleda u ogledalu kaže

ja sam zid od dva metra mogla preskočiti, a danas vidi, niti iz kreveta. da sam u boga kamenje bacala ne bi mi ovo dao

kad duboko uzdahne kaže

svega će biti, nas neće biti

rekao bih joj

griješiš, živjet ćemo vječno

  
    DEVEDESET I TREĆA

     

    meni je devedeset i treća

a nikako do raja

devedeset i treća!

jučer sam pisao u križaljku

pita me: kako se zvao drugi adamov sin

drugi!

znači osim isusa ima još jedan

a adam je imao prvu ženu, prije eve, to znam

lolitu

  
    PRIČAJU MI KAD JE MAJKA BILA MLADA DOVOLJNO JE BILO NAĆI NOVČIĆ U DŽEPU

     

    pričaju mi

kad je majka bila mlada

dovoljno je bilo naći novčić u džepu

ubaciti ga u mašinu

pritisnuti koji broj ili koje slovo

i plesati, plesati, plesati

    samo, i to je laž

kad je majka bila mlada nije bilo ni novčića ni džepova

a plesalo se samo na pogrebima

  
    ČOVJEK KOJI JE POKOPAO MOJU KĆER

     

    čovjek koji je pokopao moju kćer

nosio je crni sako

ili je bio tamno plavi

opeglane hlače i čiste cipele bile su u tonu sa sakoom

cijeli je bio besprijekorno uredan i sređen

možda samo malo zgužvan

neujednačen

    čovjek koji je pokopao moju kćer

imao je oko četrdeset godina

možda koju više

možda pedeset

možda ipak trideset

dobro je nosio svoje godine dok je gurao njen mali kovčeg

    čovjek koji je pokopao moju kćer

nosio je bijelu košulju s plavim prugama

koje su oblikovale kvadrate

ili rombove

neki geometrijski oblik

možda ne, možda je bila čisto bijela

samo prerevno opeglana

pa su nabori stvarali sjene

    čovjek koji je pokopao moju kćer

je imao crvenu mrlju na kragni

oblika australije

ili možda afrike

možda i nije bila crvena, više narančasta

možda je ostatak nekog doručka

ili rane od brijanja

sigurno je to krv

zla krv

    čovjek koji je pokopao moju kćer

šepao je na desnu nogu

možda je krivo stao dok je gurao neki drugi kovčeg

ili igra nogomet s prijateljima

možda i skija

puno ljudi skija i bavi se sportovima

neki nikad ne ustaju iz fotelje

u fotelji i umru

    čovjek koji je pokopao moju kćer

radi na groblju

očito je grobar

možda je i voditelj ukopa ili čak upravitelj groblja

pa je samo došao pomoći pogurati

možda je ekonomist

a možda kvalificirani radnik koji je napustio školovanje

mnogi ljudi napuste školovanje

    čovjek koji je pokopao moju kćer

je radio svoj posao ozbiljno

bez puno zbunjenosti

znao je točno gdje treba ići i što raditi

nije plakao da mu suze ne zamagle put

nije gledao čemprese kako im se vrhovi njišu iako ne puše

    čovjek koji je pokopao moju kćer

saznao sam puno kasnije

godinama kasnije

možda i desetljeće

zove se oswald

oswald, sa duplim v

čudno ime za čovjeka koji je pokopao moju kćer

  
    O ŽENI KOJA JE LEGLA U KADU PUNU STAKLA

     

    kad je umro otac

majka nije više spavala.

noćima je njegove stvari pakirala za uboge

u garaži je pronašla njegovu kutiju s alatom

i nju spakirala za potrebite

izvukla samo čekić

dugo ga gledala

vagala u ruci

tražila mu težište

milovala ogrebotine

a onda redom polupala sve staklene predmete u kući

  
    NEDJELJA

     

    nedjelja u kojoj nismo ustali iz kreveta, ili smo ustali samo da se prebacimo na kauč

nedjelja u kojoj je suđe ostalo neoprano i polako dobilo miris

zajedno s ostalim neizbačenim smećem, zajedno s nama koji smo se gomilali u kutu kuhinje, na lođi ili pred vratima stana

nedjelja u kojoj sunce nije pobijedilo oblake, u kojoj jest ili nije bilo kiše ali vrijeme je sigurno bilo loše

loše za bezvoljne, loše za voljne, loše za planove bilo koje vrste

i biljke na prozoru se suše ove nedjelje, veš je neopeglan, veš je neopran

telefon ne zvoni, mobitelu je ispražnjena baterija ili je operater već isključio uslugu

u sobi je sumaglica, spoj dima i teških nedjeljnih uzdaha

kroz prozore ne vidimo, ništa ne dopire, nitko ne prekida prazninu

na televiziji se izmjenjuju tuđe drame,

zamjeramo si što nitko ne promijeni program

što se nitko ne diže napraviti ručak, večeru ili bilo koji drugi obrok

što smo lutke, modeli, papirnati ždralovi, prašina

što nemamo nijednu obavezu

što čim završi ova, počinje nova nedjelja

što nam je svaki dan neradni

  
    ŽIVOT ALI

     

    neugodno je što nakon svog truda,

nakon rada i napora

nakon što smo žrtvovali neke stvari koje smo voljeli zbog nekih koje smo morali

i nakon što nismo uspjeli u tome što smo pokušali

a nismo mogli to što smo htjeli

što smo izgubili što smo imali

a nismo dobili što smo željeli

i što nismo željeli što smo bili

nego smo maštali za čim smo žudjeli

a ništa od toga nismo uspjeli

i još se pri tom razboljeli

i bili lijeni za ono bitno

a gubili vrijeme na ono što nas gnjavi

i gnjavili se s onim što smo mrzili

i što smo se mučili, doista smo se mučili

i stalno su nas vukli, stalno su nas nabijali

svašta su nam planirali

puno su nam proricali

a malo su očekivali

još manje su od nas dobili

još manje smo sebi ostavili,

pa nije li neugodno što nakon svega

moramo umrijeti

    osobna je smrt neugodan poraz

očito smo mogli učiniti više

mogli smo živjeti vječno

samo da je bilo malo više volje

da su stariji više slušali mlade

da su institucije radile svoj posao

da se manje kralo

da se manje pilo

da je bilo manje mržnje

da se manje vjerovalo lažnim prorocima

da se manje vjerovalo stvarnim prorocima

da je bilo više skepse

da je bilo više humora

    smrt bi bila prihvatljiva

da život nije ali

